SL Uradni list Evropske unije C 201/1

MNENJE št. 3/2012

(v skladu z drugim pododstavkom člena 287(4) Pogodbe o delovanju Evropske unije)

o predlogu uredbe Evropskega parlamenta in Sveta o programu Herkul III za spodbujanje dejavnosti na področju zaščite finančnih interesov Evropske unije

2012/C 201/01

KAZALO

Odstavek Stran UVOD … 1–9 2 POVZETEK … I–VIII 3 SPLOŠNA OPAŽANJA … 10–26 3 Finančne posledice sporazumov med Komisijo in mednarodnimi proizvajalci tobačnih izdelkov … 10–15 3 Zvišanje stopenj sofinanciranja … 16–17 3 Cilji in kazalniki uspešnosti … 18–20 4 Spremljanje in ocenjevanje programa … 21–23 4 Poenostavitev upravnih postopkov … 24–25 4 Upravljanje programa … 26 4 POSEBNA OPAŽANJA … 27–40 4 Tehnična pomoč … 28–34 5 Nakup opreme, ki ni povezana s tihotapljenjem cigaret … 28–29 5 Nakup opreme, povezane z bojem proti tihotapljenju cigaret … 30–31 5 Razvoj in nabava orodij IT … 32–34 5 Usposabljanje za boj proti goljufijam … 35–38 5 Združenja evropskih pravnikov … 39–40 6 PRILOGA I – Ocena zneskov, ki se dodelijo za operativne cilje programa Hercule III … 7 PRILOGA II – Ocena dodeljenih sredstev za komponente programa Hercule III … 8

RAČUNSKO SODIŠČE EVROPSKE UNIJE JE –

ob upoštevanju Pogodbe o delovanju Evropske unije in zlasti člena 325(4) Pogodbe,

ob upoštevanju prejšnjih mnenj Evropskega računskega sodišča o sklepih o delovnih programih Skupnosti za spodbujanje dejavnosti na področju zaščite finančnih interesov Skupnosti Hercule I (št. 8/2003 (1)) in Hercule II (št. 6/2006 (2)),

ob upoštevanju posebnih poročil Računskega sodišča št. 1/2005 (3) o upravljanju Evropskega urada za boj proti goljufijam (OLAF) in št. 2/2011 (4) o nadaljnjem ukrepanju po Posebnem poročilu št. 1/2005,

ob upoštevanju zahteve Sveta Evropske unije z dne 26. januarja 2012,

ker predlagana uredba temelji na členu 325(4) Pogodbe o delovanju Evropske unije (PDEU), ki določa, da: „Evropski parlament in Svet sprejmeta […] po posvetovanju z Računskim sodiščem potrebne ukrepe za preprečevanje in boj proti goljufijam, ki škodijo finančnim interesom Unije, da bi omogočila učinkovito in enakovredno zaščito v državah članicah ter v institucijah, organih, uradih in agencijah Unije“;

ker je glavni namen predloga Komisije (5) nadomestiti program Hercule II (6), ki preneha veljati leta 2013, s programom Hercule III, ki bo veljal sedem let (od leta 2014 do leta 2020) –

SPREJELO NASLEDNJE MNENJE:

UVOD

1. Program Hercule I se je začel 1. januarja 2004, Hercule II pa vključuje obdobje 2007–2013. Hercule III je nadaljevanje programa za spodbujanje dejavnosti na področju zaščite finančnih interesov Evropske unije. Predlagana proračunska sredstva za ta program naj bi za obdobje 2014–2020 znašala 110 milijonov EUR. Tako bi skupni odhodki za vse tri programe Hercule dosegli 220,3 milijona EUR (7).

2. Predlog še naprej posebej poudarja boj proti tihotapljenju in ponarejanju cigaret glede na pravne obveznosti Komisije (8), ki izhajajo iz sporazumov s štirimi mednarodnimi proizvajalci cigaret (9). V skladu s sporazumi je treba v obdobju 2004–2030 po odbitku stroškov postopka nakazati približno 2 milijardi USD v proračune držav članic (90,3 %) in proračun Evropske unije (9,7 %).

3. Programe upravlja OLAF. Glavni namen programa je zaščiti finančne interese Unije s preprečevanjem goljufij, korupcije in vseh drugih nezakonitih dejavnosti ter bojem proti njim. Program ima pet operativnih ciljev (glej Prilogo I).

4. V skladu z oceno finančnih posledic zakonodajnega predloga, ki je priložena predlogu, naj bi bilo 79 % sredstev dodeljenih za tehnično pomoč državam članicam, 19 % za specializirano usposabljanje in 2 % za združenja evropskih pravnikov (European Lawyers Associations – ELAs).

5. Tehnična pomoč zajema nabavo tehnične opreme, usposabljanje in sodelovanje med službami, ki opremo uporabljajo, ter plačilo dostopa do podatkovnih zbirk, ki so na voljo na trgu in se uporabljajo za preiskave, ki jih izvajajo države članice in OLAF.

6. Cilj specializiranega usposabljanja je zagotoviti uradnikom držav članic ustrezno znanje za zaščito finančnih interesov EU ter spodbujati izmenjavo najboljše prakse in povezovanje med državami članicami na seminarjih in konferencah.

7. Načrtovana sredstva za združenja evropskih pravnikov so namenjena akademskim in strokovnim skupinam, ki izvajajo raziskave in organizirajo razprave o pravnih vprašanjih, ter za razširjanje novosti na področju prava EU.

8. V obrazložitvenem memorandumu k predlogu je navedeno, da je Komisija preučila štiri možnosti za program Hercule III, ki so ovrednotene v oceni učinka (10): (1) nadaljevanje programa Hercule II z enako višino financiranja; (2) podaljšanje programa Hercule II z izboljšanimi cilji, boljšo metodologijo in višjo stopnjo sofinanciranja (11); (3) znatna sprememba ciljev z veliko večjo podporo za operativne dejavnosti in dejavnosti pregona; (4) ukinitev programa Hercule II z možnostjo nadaljevanja nekaterih ukrepov na podlagi drugih programov, ki jih sofinancira Unija, in/ali prepustitve drugih ukrepov državam članicam. Predlog Komisije temelji na možnosti (2).

9. To mnenje temelji na predlogu, oceni učinka in vmesnem pregledu (12) doseganja ciljev programa Hercule II. Razdeljeno je v dva dela: splošna in posebna opažanja. Ostale tri obravnavane možnosti niso bile ocenjene.

POVZETEK

I. V skladu s predlogom naj bi bilo približno 40 % sredstev iz programa Hercule III (44,8 milijona EUR) namenjenih boju proti tihotapljenju in ponarejanju cigaret. To odraža zavezo Komisije, ki izhaja iz sporazumov s štirimi mednarodnimi proizvajalci cigaret. V skladu s sporazumi je treba 90,3 % ali več kot 2 milijardi USD nakazati v proračune držav članic. Ker eden od sporazumov leta 2016 poteče, se je treba zavedati, da bo v proračun EU vplačanih približno 10 milijonov EUR manj, kot znašajo sredstva, ki jih Komisija namerava nameniti za boj proti tihotapljenju in ponarejanju cigaret.

II. Zaradi zagotavljanja učinkovitega in usklajenega pristopa k upravljanju virov, namenjenih boju proti tihotapljenju in ponarejanju cigaret, bi bilo treba imeti na ravni Komisije več informacij o tem, kako države članice uporabljajo prihodek, ki ga prejmejo na podlagi sporazumov.

III. Velika sprememba v programu Hercule III je predlagano povečanje najvišje stopnje sofinanciranja za nepovratna sredstva za tehnično pomoč s 50 % na 80 % (90 % v izjemnih in ustrezno utemeljenih primerih). Po mnenju Sodišča bi morala najvišja stopnja znašati 80 %; potrebna bi bila samo v izjemnih in ustrezno utemeljenih primerih.

IV. Merljive kazalnike za program Hercule III je treba izboljšati.

V. Komisija še ni izmerila učinka programa Hercule II. V oceni se poroča samo o vložkih in izložkih programa.

VI. Do 31. decembra 2014 mora Komisija (OLAF) predložiti poročilo o doseganju ciljev programa Hercule II. Tako pridobljene izkušnje bi bilo treba uporabiti za spremembe programa Hercule III.

VII. Predvideni poenostavljeni postopek za dodeljevanje nepovratnih sredstev do 50 000 EUR je odvisen od sprejetja nove finančne uredbe in njenih izvedbenih pravil.

VIII. Sodišče je pri poročanju o spremljanju popravnega učinka svojega Posebnega poročila št. 1/2005 (Posebno poročilo št. 2/2011) vztrajalo pri mnenju, da bi moral OLAF prenesti pooblastilo za upravljanje programa Hercule na druge službe Komisije in svoje dejavnosti ponovno usmeriti v izvajanje preiskovalne funkcije.

SPLOŠNA OPAŽANJA

Finančne posledice sporazumov med Komisijo in mednarodnimi proizvajalci tobačnih izdelkov

10. Komisija je med letoma 2004 in 2010 v okviru boja proti tihotapljenju in ponarejanju cigaret podpisala sporazume s štirimi mednarodnimi proizvajalci tobačnih izdelkov. V skladu s temi sporazumi morajo ti proizvajalci vplačati v proračune držav članic in proračun EU več kot 2 milijardi USD. Obdobja veljavnosti sporazumov so različna in zajemajo leta od 2004 do 2030.

11. V tem obdobju se 90,3 % sredstev, ki jih je treba plačati po sporazumih, nakaže državam članicam, 9,7 % pa v proračun EU. Leta 2010, na primer, so države članice iz tega vira prejele približno 65,7 milijona EUR, proračun EU pa 7,1 milijona EUR. Sodišče ocenjuje, da so države članice prejele podoben znesek tudi leta 2011. Za leto 2011 OLAF zaradi zaupnosti ni razkril nobenih zneskov.

12. Komisija je v svojem predlogu za program Hercule III dodelila 44,8 milijona EUR (40,7 % vseh sredstev, ki znašajo 110 milijonov EUR) za boj proti organiziranim goljufijam, tihotapljenju in ponarejanju cigaret (13). Ta znesek vključuje financiranje tehnične opreme v vrednosti 27,4 milijona EUR (glej odstavka 30 in 31).

13. V okviru programa Hercule II so bili izdatki za ta boj približno enaki deležu prihodkov, ki jih je na podlagi sporazumov dobila Komisija. Sodišče ocenjuje, da bodo v obdobju trajanja programa Hercule III prihodki na podlagi sporazumov znašali 34,9 milijona EUR (14), kar je približno 10 milijonov EUR manj sredstev, kot jih namerava Komisija v okviru programa Hercule III nameniti boju proti tihotapljenju in ponarejanju cigaret v tem obdobju, ker bo sporazum s Philip Morris International konec leta 2016 nehal veljati, če ne bo podaljšan.

14. Sodišče ugotavlja, da so države članice zelo zainteresirane za boj proti tihotapljenju in ponarejanju cigaret. Neplačane uvozne dajatve zaradi pretihotapljenih in ponarejenih cigaret pomenijo izgubo za proračun EU (iz naslova tradicionalnih lastnih sredstev). Toda izpad trošarine in davka na dodano vrednost poleg izpada deleža uvoznih dajatev, ki bi jih običajno zadržale države članice za stroške pobiranja, pomeni izgubo za proračune držav članic, ki močno presega izgubo za proračun EU.

15. OLAF nima podatkov o tem, kaj posamezne države članice storijo s svojimi deleži letnih plačil, ki jih dobijo od proizvajalcev tobačnih izdelkov. Zaradi zagotavljanja učinkovitega in usklajenega pristopa k upravljanju sredstev za boj proti tihotapljenju in ponarejanju cigaret na ravni EU in nacionalni ravni bi morale biti po mnenju Sodišča te informacije na voljo na ravni Komisije.

Zvišanje stopenj sofinanciranja

16. Člen 9 predloga določa, da sofinanciranje upravičenih ukrepov, opredeljenih v členu 7, ne sme presegati 80 % upravičenih stroškov (15) (90 % v izjemnih in ustrezno utemeljenih primerih). V okviru programa Hercule II je znašala najvišja stopnja sofinanciranja za tehnično pomoč 50 % upravičenih stroškov.

17. Po mnenju Sodišča bi morala najvišja stopnja sofinanciranja za tehnično opremo še naprej znašati 50 %, da se zagotovi uravnoteženost zainteresiranosti EU in držav članic za nakup opreme. Glede na pomen, ki ga ima boj proti tihotapljenju cigaret za države članice, je to še zlasti utemeljeno pri 27,4 milijona EUR, ki so namenjeni sofinanciranju tehnične opreme za ta boj. V izjemnih in ustrezno utemeljenih primerih bi se ta najvišja stopnja sofinanciranja povečala na 80 %, da se zagotovi upoštevanje posebnih razmer v celotni EU in državah članicah (16).

Cilji in kazalniki uspešnosti

18. Splošni in specifični cilji programa so določeni v osnutku uredbe. S preprečevanjem goljufij, korupcije in vseh drugih nezakonitih dejavnosti ter bojem proti njim si program prizadeva zaščititi finančne interese Unije. V Prilogi k predlogu so našteti operativni cilji, ki so v oceni finančnih posledic razdeljeni v ukrepe in realizacije.

19. Čeprav je v obrazložitvenem memorandumu navedeno, da so bili cilji določeni v skladu z merili SMART (17), je treba kazalnike uspešnosti izboljšati, da bo mogoče prikazati merljivi učinek programa. Tako na primer za povračila predlagani kazalnik uspešnosti kaže, da je bilo leta 2010 izterjanih 67,9 milijona EUR (18), cilj pa je povečati ta znesek za 5 do 10 %. Povezava med doseganjem teh ciljev in programom Hercule ni dokazana.

20. Ocena finančnih posledic vključuje štiri glavne kazalnike za spremljanje doseganja petih operativnih ciljev, vendar med kazalniki in cilji ni povezave, ki bi omogočila ocenjevanje ciljev.

Spremljanje in ocenjevanje programa

21. Po mnenju Sodišča Intermediate review of the achievement of the objectives of the Hercule II programme (19) (Vmesni pregled doseganja ciljev programa Hercule II) in ocena učinka ne zadostujeta za merjenje doseganja ciljev. Prikazujeta namreč samo vložke in izložke programa za obdobje 2007–2010. To je delno posledica dolžine postopkov javnega naročanja in projektov, katerih učinka ni mogoče takoj izmeriti.

22. Do 31. decembra 2014 bo Komisija (OLAF) predložila poročilo o doseganju ciljev programa Hercule II. Po mnenju Sodišča bi morala biti to neodvisna in temeljita ocena, v kateri bi bila jasno ovrednotena dodana vrednost programa. Pridobljene izkušnje bi bilo treba uporabiti za spremembe programa Hercule III.

23. V členu 11 predloga je določeno, da mora Komisija najkasneje do 31. decembra 2017 oceniti program Hercule III. Ta vmesna ocena bi morala biti neodvisna. Končna ocena, načrtovana za leto 2021, bi morala biti prav tako neodvisna, prikazati bi morala dodano vrednost programa in količinsko opredeliti doseganje ciljev.

Poenostavitev upravnih postopkov

24. Komisija predlaga poenostavitev upravljanja nepovratnih sredstev v okviru programa Hercule III. V skladu z zahtevami finančne uredbe naj bi bil uveden poenostavljen postopek za nepovratna sredstva, manjša od 50 000 EUR (20).

25. Poenostavitev je odvisna od tega, ali bodo sprejeti predlog Komisije za revizijo finančne uredbe in izvedbena pravila.

Upravljanje programa

26. Sodišče je pri poročanju o spremljanju popravnega učinka svojega Posebnega poročila št. 1/2005 (Posebno poročilo št. 2/2011) vztrajalo pri mnenju, da bi moral OLAF prenesti pooblastilo za upravljanje financiranja programov (kot je program Hercule) na druge službe Komisije in svoje dejavnosti ponovno usmeriti v izvajanje preiskovalne funkcije. OLAF navaja, da je od takrat za svoje preiskave namenil več sredstev. Upravljanje programa Hercule je osredotočeno v eni sami enoti za politiko v direktoratu za politike, ki je ločen od direktoratov za preiskave.

POSEBNA OPAŽANJA

27. Program Hercule III je pravzaprav nadaljevanje programa Hercule II, sestavljen iz treh komponent: — tehnične pomoči, — usposabljanja za boj proti goljufijam, — združenj evropskih pravnikov (European Lawyers Associations). V Prilogi II je prikazana ocena dodeljenih sredstev, načrtovanih za te komponente v okviru programa Hercule III.

Tehnična pomoč

Nakup opreme, ki ni povezana s tihotapljenjem cigaret

28. V okviru programa Hercule III naj bi znašala sredstva, namenjena za sofinanciranje nakupa tehnične strojne opreme za preiskave kot del ukrepov za boj proti goljufijam, 27,9 milijona EUR. V obdobju 2007–2010 je bilo približno 12,2 milijona EUR dodeljenih organom pregona (nacionalnim organom kazenskega pregona / policiji / carinskim organom) (21). Sofinancirana oprema se ne uporablja vedno samo za zaščito finančnih interesov EU, ampak tudi za operacije v zvezi z mamili, orožjem, pobegi iz zaporov, trgovino z ljudmi, davčnimi goljufijami, goljufijami s kreditnimi karticami, ponarejanjem denarja in korupcijo v nacionalnih organih pregona (22).

29. Razen ene izjeme (23) niti vmesni pregled niti ocena učinka ne navajata podrobnosti o vrsti opreme, financirane v okviru programa Hercule II. Navedeno je, da OLAF izvaja sistematičen program za kontrole na kraju samem. Vendar rezultati teh kontrol in ocena doseganja ciljev nakupa niso bili vključeni v vmesni pregled.

Nakup opreme, povezane z bojem proti tihotapljenju cigaret

30. Pri ukrepih za boj proti tihotapljenju cigaret je bil nakup rentgenskih skenerjev najbolj priljubljen instrument v okviru programa Hercule II. V obdobju 2007–2010 je bilo odobrenih in dodeljenih carinskim organom v 16 državah članicah približno 12,5 milijona EUR sredstev za nakup 21 skenerjev.

31. V vmesnem pregledu in oceni učinka je samo za dva primera (24) navedena končna ocena v zvezi z nakupom skenerjev.

Razvoj in nabava orodij IT

Posebni sporazumi s Skupnim raziskovalnim središčem EU

32. V okviru programa Hercule II sta se OLAF in Skupno raziskovalno središče EU dogovorila za dva projekta: — Projekt AMT (25): sistem, ki ga v glavnem uporabljajo države članice in OLAF. Glede na vmesni pregled pričakovane ali dosežene koristi vključujejo sistematično in izčrpno analizo velikega obsega trgovinskih podatkov in znake velikih sprememb v vzorcih trgovanja. — Projekt CONTRAFFIC (26): sistem, ki ga v glavnem uporabljajo države članice za dopolnitev nacionalne analize tveganja. V vmesnem pregledu so navedene naslednje pričakovane ali dosežene koristi: — operativne: podpora za preiskave (gibanje zabojnikov), — taktične: bolj realistični in učinkoviti scenariji za skupne carinske operacije, — strateške: uspešna analiza tveganja za pomorski prevoz.

Plačilo dostopa do zunanjih podatkovnih zbirk

33. V okviru programa Hercule II so OLAF in države članice dobili dostop do zunanjih podatkovnih zbirk, kar naj bi jim pomagalo v boju proti goljufijam. Te zbirke vključujejo: — podatkovno zbirko Global Trade Atlas (GTA), — China Trade information (CTI) in Tips Software Services, — zbirke o pomorskem prevozu in ladijskih manifestih ter iskalnik podjetij.

Mogoče prekrivanje podatkov v različnih podatkovnih zbirkah

34. Komisija bi se morala izogibati kakršnemu koli prekrivanju različnih sistemov in podatkovnih zbirk, financiranih v okviru programa Hercule. To velja tudi za informacijska orodja, ki so na voljo na primer na GD TAXUD.

Usposabljanje za boj proti goljufijam

35. Ta komponenta je namenjena ukrepom za usposabljanje za boj proti goljufijam in konference za udeležence iz držav članic, držav kandidatk in držav, ki niso članice EU. Vključene so tudi možnosti za povezovanje v mreže, izmenjavo izkušenj med državami članicami in Komisijo ter obsežno obveščanje o kampanjah za boj proti goljufijam po EU.

36. Za obdobje 2007–2010 so bila odobrena sredstva v višini približno 12,6 milijona EUR (27).

37. Najpomembnejši rezultati, ki so jih dosegli upravičenci, so prikazani v vmesnem pregledu (28). Med udeležence usposabljanj so bili razdeljeni ocenjevalni vprašalniki. Vendar ni jasno, koliko so ti rezultati utemeljeni z anketami. V vmesnem pregledu so prikazani rezultati odgovorov na samo eno vprašanje („splošni vtis o seminarju“).

38. V končnem poročilu leta 2014 bi morala Komisija jasno prikazati dodano vrednost usposabljanj in konferenc.

Združenja evropskih pravnikov

39. Upravičenci na tem področju so nacionalni organi, raziskovalni inštituti in izobraževalni zavodi. To so neprofitne organizacije, ki spodbujajo zaščito finančnih interesov EU. Ukrepi, za katere se dodeljujejo nepovratna sredstva, so v glavnem konference/seminarji, periodika, razširjanje strokovnega znanja in študije iz primerjalnega prava. V vmesnem pregledu ni nobenih ocen teh ukrepov, ocena učinka pa poroča samo o zadovoljstvu upravičencev.

40. V končnem poročilu leta 2014 bi morala Komisija jasno prikazati dodano vrednost te komponente.

To poročilo je sprejel senat IV, ki ga vodi g. Louis GALEA, član Evropskega računskega sodišča, v Luxembourgu na svojem zasedanju 15. maja 2012. Za Evropsko računsko sodišče Vítor Manuel da SILVA CALDEIRA Predsednik

(1) UL C 318, 30.12.2003, str. 5.

(2) UL C 302, 12.12.2006, str. 41.

(3) UL C 202, 18.8.2005, str. 1.

(4) UL C 124, 27.4.2011, str. 9.

(5) COM(2011) 914 final z dne 19. decembra 2011.

(6) Sklep št. 878/2007/ES Evropskega parlamenta in Sveta (UL L 193, 25.7.2007, str. 18) o spremembi in podaljšanju programa Hercule I oz. Sklepa št. 804/2004/ES Evropskega parlamenta in Sveta (UL L 143, 30.4.2004, str. 9).

(7) Hercule I: 2004–2006, 11,775 milijona EUR; Hercule II: 2007–2013, 98,525 milijona EUR; Hercule III: 2014–2020, 110 milijonov EUR.

(8) Odstavek 1 obrazložitvenega memoranduma predloga COM(2011) 914 final z dne 19. decembra 2011.

(9) Philip Morris International (PMI), Japan Tobacco Int. (JTI), Imperial Tobacco Ltd. (ITL), British American Tobacco (BAT).

(10) Delovni dokument osebja Komisije Ocena učinka, priložen predlogu za program Hercule III, SEC(2011) 1610 final z dne 19. decembra 2011.

(11) Glej odstavek 16.

(12) Vmesni pregled doseganja ciljev programa Hercule II, dopolnjen 18. marca 2011.

(13) Operativni cilj št. 4, priložen oceni finančnih posledic.

(14) Pričakovani prihodki, preračunani v eure po menjalnem tečaju 1 EUR/1,31 USD: 360,1 milijona EUR * 9,7 % (delež Komisije) = 34,9 milijona EUR.

(15) Upravičeni stroški: (a) tehnična pomoč za nacionalne organe, (b) organizacija specializiranega usposabljanja, delavnic za usposabljanje na področju analize tveganja in konferenc, (c) kateri koli drugi ukrepi, določeni v letnih delovnih programih, ki so potrebni za doseganje splošnih in specifičnih ciljev iz predlagane uredbe.

(16) Na primer finančne omejitve in/ali izpostavljenost tveganju tihotapljenja cigaret na trg neke države članice ali trge drugih držav članic zaradi zunanjih mej.

(17) Specifični, merljivi, dosegljivi, realistični in časovno opredeljeni.

(18) Povračila na področju strukturnih skladov (32,9 milijona EUR), kmetijstva (11,9 milijona EUR), neposrednih odhodkov (10,6 milijona EUR) in drugih (carina, zunanja pomoč itd.: 12,5 milijona EUR). Vir: Enajsto poročilo o dejavnostih Urada za boj proti goljufijam za obdobje od 1. januarja do 31. decembra 2010, str. 40.

(19) Dokument, dopolnjen 18. marca 2011, zajema obdobje od 1.1.2007 do 31.12.2010.

(20) Str. 22 ocene finančnih posledic zakonodajnega predloga v Prilogi k predlogu.

(21) Primer: Nepovratna sredstva (657 000 EUR za obdobje 2007–2009), dodeljena enoti GSG 9 (zvezni policiji) v Nemčiji, ki je zadolžena za boj proti terorizmu in posebne operacije pod nadzorom nemškega zveznega ministrstva za notranje zadeve.

(22) Report on the achievement of the objectives of the Hercule I programme (Poročilo o doseganju ciljev programa Hercule I), ki ga je pripravila služba za interno revizijo OLAF (od 1.1.2004 do 31.12.2006).

(23) Izjema: V oceni učinka je na str. 4 kot primer navedeno financiranje opreme za prepoznavanje registrskih tablic vozil in zabojnikov na zunanji meji.

(24) Ocena učinka, str. 24–25. Dva premična skenerja za Irsko in Malto, sofinancirana v okviru programa Hercule II.

(25) Stroški: 517 000 EUR v obdobju od decembra 2008 do novembra 2010.

(26) Stroški: 220 000 EUR na leto v obdobju 2007–2010.

(27) 4 milijoni EUR kot nepovratna sredstva in 8,6 milijona EUR za javna naročila.

(28) Specializirano usposabljanje za boj proti goljufijam za uslužbence nacionalnih in regionalnih organov; vzpostavljanje mrež organizacij za boj proti goljufijam v različnih državah; izmenjava izkušenj in navezovanje osebnih stikov s kolegi v drugih organizacijah na nacionalni ravni, ravni EU in ravni držav, ki niso članice EU; obveščanje o kampanjah za boj proti goljufijam in korupciji po EU z usposabljanjem.

PRILOGA I Ocena zneskov, ki se dodelijo za operativne cilje programa Hercule III Cilj št. Opis Skupaj (v milijonih EUR) 1 Dvigniti raven preprečevanja in preiskovanja goljufij in drugih nezakonitih dejavnosti nad trenutno dosežene ravni z okrepitvijo nadnacionalnega in interdisciplinarnega sodelovanja. 34,8 2 Povečati zaščito finančnih interesov Unije pred goljufijami z olajšanjem izmenjave informacij, izkušenj in najboljših praks, vključno z izmenjavo osebja. 11,835 3 Okrepiti boj proti goljufijam in drugim nezakonitim dejavnostim z zagotavljanjem tehnične in operativne podpore nacionalnim preiskovalnim organom ter zlasti carinskim organom in organom pregona. 16,45 4 Omejiti izpostavljenost finančnih interesov Unije goljufijam, korupciji in drugim nezakonitim dejavnostim glede na sedanjo raven izpostavljenosti zaradi zmanjšanja razvoja nezakonitih gospodarskih dejavnosti na glavnih področjih tveganja, kot so organizirane goljufije, tihotapljenje in ponarejanje, zlasti cigaret. (Vsi ukrepi, določeni v odstavku 3.2.2 ocene finančnih posledic zakonodajnega predloga, se nanašajo samo na tihotapljenje cigaret.) 44,815 5 Zvišati stopnjo razvoja posebnega pravnega in sodnega varstva finančnih interesov pred goljufijami s spodbujanjem primerjalne analize zakonodaje. 2,1 Program Hercule III za obdobje 2014–2020 skupaj 110 Vir: Ocena finančnih posledic zakonodajnega predloga, str. 30–36.